- 1 Tesalonaika
- <
- 1
- >

Tesalonaika thofroh barkof gontwat
Porr dwandfakhato htafmot
Barkof kfo nuhas mrokfom
Tesalonaika tauntn, tot Masedonia profins rhumoa tu bro taunt. Porr misin hingrneft yihato Filipait tohnimohat to be tfit Tesalonaikako yimor. Ndha yihato ndha misin hingrneft hingrnahato sios kasinyamort. Tesalonaikathu misin hingrnefthu kfo nuhas mrokfom htikfot (Aposer 17.1-9). Porr Tesalonaikat misin hingrneft hingrnamohat, bok metm, yindarim Bro Nkifrarhu mrokfom wany yindhorhato hikmomm. Tfit Judam inji htihato namburmom. Namburhato Porr kfo hutt hikafmomr. Kfo hutt hikafmotmr Korinko yimor. Memom, ror tohwarn gutnius mrokfom ror pthiwatrm yimam bi Jisasr hikwom. Korinko tohetrn Jisasr hik duha yimam sinyahato Tesalonaika Kristenm krhopam hemomm. Timotir brbo Beriat tohetrn htihato wanymorm Tesalonaikathu Kristenroh krhopam. Timotir wanyhato rorn Korinko yihato Porr kfo nuhashemorr.
Timotir pthayuk mrokfom Porr yak bugahato tfit Por, Sailas, Timoti, rom husfirpat rhuhato Tesalonaikaroh yufatpno kfo bmta mrokfom wandfamomm. Bro Nkifrarhu rfa borngt rhuyuk mrokfom hti hik bohiket tu dborioh duka tunguna yimam Tesalonaikat yiyuk gontwam htihato kfo memom, “Nd kfo bmta mrokfom rhuyuk gontwatn tot Porr wandfayuk barkof gontwat.” Nd barkof gontwatn htamorm Tesalonaika thofm Jisasr hikmo yuhathu kfo yindhor mrokfom, yo rroh dborioh nefroh kfo yindhor mrokfom.
Timotir Porrpno yihato Tesalonaika thofroh kfo ttiwon mrokfom kfo ptha nuhas memorr, “Tesalonaika thofm kfo kangme, ‘Kraisr kto tfit yawihna thombate, finji yawihneruhar? Yo fitoh yuhat nieruhar? Yo nohet yimam finji sinyaruham?’ ” To nd rroh ttiwon mrokfom Timotir pthamotrm gontwaye tfit kfo nuhas hik bohikmorm.
Porri rorhu hingrnanho yimam Tesalonaika Kristenm mfro dukamo yuhat
1
(Sapta 1–3)
1 Nom Por, Sailas, Timotironomn ndar gontwat wandfewunomko niko taun Tesalonaikat yorhwa sioshu tuhan yindariko. Niko nmoh Bro Yifemri Nungothet Jisas Kraisrpno frtkafwa tuhan yindariyeko, nikompno ndar gontwat htefiwunomt. Bro Nkifrar yak marnyakahtrko, nikmoh yima yuhum mirhurahmko.
Tesalonaika thofm Jisasr hikmo yuhatpno Porr yindhormor
2 Niko Bro Nkifrar yakitohwa nmbuhat dukahato yiha yiha Bro Nkifrar kfo yindhorhato kfo bruttne-wunomko. 3 Nom htitwonom nikmoh dukefm Jisasrn yihato dborioh nefm hikwoko. Dborioh nefm yakitohetkomn womm htineft kak marnyewukomm. Yo tamoh krhopam nianeft nhai yakrmekahko. Tohhato titewukomm. Krhopam titahato nikmoh dukefm kitm Nungothet Jisas Kraisr hneruha dborioh rhu nmbuhatn. Nom inji htitanomn Bro Nkifrar kfo yindhor-wonomr. 4 Bar yinouroko, Bro Nkifrar be marbit htewatrko, nom inji htihato kfo kangnom, Bro Nkifrar bi turhu yufatn kfo htamorko.
5 Nom nd gutnius mrokfom nikmoha hnehato kfo ptha nuhasmohat be Bro Nkifrarhu Yafothathu bbukeftpno ahingrna duha yinom, be mrokfo furam kanjo wany huhrasaformokomm. Nd Bro Nkifrarhu Yafothat, nom hatohyukt, nd Yafothatn nikmoh yima yuhum thu yuhurmottko nom pthayuk mrokfom wany yindhorhato wufakmokomm. Nom nikompno yi tohmohat, memonom, “Rompno ai atohkahnomn, nom tohruha toheft rom htiyakruhamn nd yuhat toh hikrahm.”
6 Niko Bro Nkifrarhu mrokfom wany yakiohato hikmohat, bok yimam inji htihato bok krhopam hemomko. To niko nd krhopam yakmohat niko nmoh nefti Jisas Kraisrhu neft hikhato tohhato nd krhopam titamokomm. Nhai yonenm kanjo kfo nurrmoko. Bro Nkifrarhu Yafothat yima yuhum hemottko nd krhopam yindhortpno titamokomm. 7 Ndnettn Masedonia profinsi Akaiat tohyuk Kristen bugam nikmoh nefm rihtiyakhato bi nikmoh nefm hikwom. 8 Bro Nungothetrhu mrokfot, niko pthayukt, bi frfnahnitatt kmi kmim bi wanukwomt. Yimam nrwir tanmbarafhato kmi kmi wanyekwa kanjo kmi kmim bi wanukwomt. Nhai be Masedonia profinsi Akaiarpat mrokfot wanykahmt. Nhai. Bi kmi kmim wanukwomt. Bi wanyetmn nom nhai tfit kfohekfot. 9 Nom tumn tfit kfo tndh nuhas hanitwomnom nom nikmoha yihato Jisas Kraisrhu mrokfot kfo pthahato niko wanyakiohato nd nkifra tahi yifonm myafhonihato yima yuhu yakkekutmo yuhat, yo niko Bro Nkifrarhu hingrna yimako yorhwa yuhat. Nd ndm kfo tndh nuhaswomnom. 10 Yo kfo tndhmomt niko Bro Nkifrar hikhato rorhu Yinemr toh gari hasiwa yuhat. Nd yon Jisasrn nohhato tfit Bro Nkifrar kasinyahato, rorn fak noh-morm Bro Nkifrarhu namburpam bi duka htamom.

- 1 Tesalonaika
- <
- 1
- >

© 2003, 2004 Wycliffe Bible Translators, Inc.